長相思
作者：白居易
朝代：唐

paragraphs: 九月西風興，月冷露華凝。
思君秋夜長，一夜魂九升。
二月東風來，草拆花心開。
思君春日遲，一日腸九迴。
妾住洛橋北，君住洛橋南。
十五即相識，今年二十三。
有如女蘿草，生在松之側。
蔓短枝苦高，縈迴上不得。
人言人有願，願至天必成。
願作遠方獸，步步比肩行。
願作深山木，枝枝連理生。